《白鹅潭望大通寺》
明代·释通岸

微茫烟浪接平沙，棹入幽深处处花。天阔恍疑非世界，岸回方觉有人家。

帆前细雨春将尽，云外疏钟日已斜。征客此时还怅望，离离芳草遍天涯。

作者简介：通岸（一五六六—一六四七），字觉道，一字智海。憨山大师书记。后居诃林。工诗，曾与陈子壮、陈子升、黎遂球、区怀瑞、区怀年、黎邦瑊、黄圣年、徐棻、欧必元、欧主遇、黄季恒结南园诗社，称南园十二子。著有《栖云庵集》。事见清温汝能《粤东诗海》卷九八。